S-134/2009

Mál þetta, sem dómtekið var 2. júlí s.l., hefur lögreglustjórinn á Akureyri höfðað hér fyrir dómi með ákæruskjali, útgefnu 7. maí 2009, en mótteknu 14. maí 2009, á hendur X, og piltinum A, fyrir eftirtalin;

„A. Umferðarlagabrot.

Gegn [X], fyrir að hafa aðfaranótt þriðjudagsins 20. janúar 2009, ekið bifreiðinni PP-296, undir áhrifum fíkniefna (tetrahýdrókannabínól 1,3 ng/ml.) frá Norðurgötu [...] á Akureyri, norður Norðurgötu, vestur Grænugötu, norður Glerárgötu, suður Þórunnarstræti, vestur Þingvallastræti og suður Byggðaveg, þar sem lögreglan stöðvaði akstur hans við hús nr. 101.

Telst þetta varða við 1. mgr., sbr. 2. mgr. 45. gr. og 1. mgr., sbr. 2. mgr. 45. gr. A, sbr., 1. mgr. 100. gr. umferðarlaga nr. 50, 1987, sbr. lög nr. 66, 2006.

B. Fíkniefnalagabrot.

1. Gegn [X], fyrir að hafa þessa nótt verið með í vörslum sínum 9,71 grömm af marihúna í bifreiðinni PP-296, þegar lögreglan stöðvaði hann vegna ofangreinds brots.

2. Gegn ákærðu báðum, fyrir að hafa þessa sömu nótt verið með í sameiginlegum vörslum sínum 97,26 grömm af marihúana og 0,29 grömm af tóbaksblönduðu marihúana, en lögreglan fann efnin þegar hún gerði húsleit í herbergi ákærða [A] sem hann leigir að [B].

Brot ákærðu samkvæmt B kafla ákærunnar varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana-og fíkniefni og önnur eftirlitsskyld efni nr. 233, 2001.

Þess er krafist að ákæru verði dæmdir til refsingar, til greiðslu alls sakarkostnaðar og til sæta upptöku á efnum þeim, sem lögreglan lagði hald á og tilgreind eru í efnaskrám nr. 15.160 og 15.161, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 og ákærði [X] til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga.”

Í samræmi við heimildarákvæði 2. mgr. 169. gr. laga nr. 88, 2008 um meðferð sakamála var þáttur piltsins A skilinn frá málinu.

Fyrir dómi var af hálfu ákæruvalds fallið frá tilvísun til ákvæða 1. mgr. sbr. 2. mgr. 45. gr. umferðarlaganna.

Fyrir dómi krefst ákærði vægustu refsingar sem lög leyfa.

Ákærði hefur fyrir dómi skýlaust játað þá háttsemi sem lýst er í ákæruskjali og hann varðar. Er játning ákærða í samræmi við rannsóknargögn lögreglu, en þ.á.m. eru niðurstöður rannsóknarstofu í lyfja- og eiturefnafræði á blóð- og þvagsýni, sem tekin voru úr ákærða.

Að ofangreindu virtu teljast brot ákærða nægjanlega sönnuð og eru þau réttilega heimfærð til lagaákvæða í ákæru eins og þeim var breytt við meðferð málsins af hálfu ákæruvalds. Verður dómur lagður á málið án frekari sönnunarfærslu með heimild í 1. mgr. 164. gr. laga nr. 88, 2008 um meðferð sakamála.

Ákærði, sem er tuttugu og eins árs, hlaut samkvæmt framlögðu sakavottorði tvívegis á árinu 2008 sektardóma vegna brota gegn ávana- og fíkniefnalöggjöfinni.

Við ákvörðun refsingar verður m.a. litið til þess að um nokkurt magn fíkniefna var að ræða. Ákærði játaði hins vegar brot sín hreinskilnislega og er það virt honum til refsilækkunar, og enn fremur það að hann virðist vera að takast á við fíkn sína.

Að ofangreindu virtu og með hliðsjón af sakaferli þykir refsing ákærða hæfilega ákveðin 30 daga fangelsi, en fært þykir að fresta fullnustu þeirrar vistar skilorðsbundið til tveggja ára frá uppkvaðningu dómsins að telja og skal hún niður falla að þeim tíma liðnum, haldi ákærði almennt skilorð 57. gr. almennra hegningarlaga, sbr. 4. gr. laga nr. 22, 1955.

Með heimild í 4. mgr. 77. gr. hegningarlaga þykir og rétt að dæma ákærða til að greiða sekt fyrir brot hans gegn umferðarlögum. Með hliðsjón af fíkniefnamagni í blóði ákærða og því að hann hefur ekki áður gerst sekur um slíkan akstur þykir sektin hæfilega ákveðin 70.000 krónur til ríkissjóðs. Skal fimm daga fangelsi koma í stað sektarinnar verði hún eigi greidd innan fjögurra vikna frá birtingu dómsins að telja.

Með vísan til 101. og 102. gr. umferðarlaganna ber að svipta ákærða ökurétti, sem þykir eftir atvikum hæfilega ákveðin 3 mánuðir frá birtingu dómsins að telja.

Í samræmi við kröfur ákæruvalds skal ákærði sæta upptöku á 97,26 grömmum af maríhúana og 0,29 grömmum af tóbaksblönduðu maríhúana, sem lögreglan lagði hald á við rannsókn málsins.

Í samræmi við dómsniðurstöðu verður ákærði dæmdur til greiðslu sakarkostnaðar, en samkvæmt yfirliti sýslumannsins á Akureyri nemur hann samtals 98.445 krónum.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti fangelsi í 30 daga, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga.

Ákærði greiði 70.000. króna sekt til ríkissjóðs og komi fimm daga fangelsi í stað sektarinnar verði hún ekki greidd inna fjögurra vikna frá birting dómsins

Ákærði er sviptur ökurétti í 3 mánuði frá birtingu dómsins að telja.

Ákærði sæti upptöku á 97,26 grömmum af maríhúana og 0,29 grömmum af tóbaksblönduðu maríhúana samkvæmt efnaskrá lögreglu nr. 15161.

Ákærði greiði 98.445 krónur í sakarkostnað.